তনুশ্রী শঙ্কর
সাজগোজের ইচ্ছেটা কোন বয়সে প্রথম অনুভব করেছিলেন?
চিরকালই আমার সাজতে বেশ লাগত। তবে আমি নিজের মতো সাজায় বিশ্বাসী। ফ্যাশনের পিছনে কোনওদিন ছুটিনি। আমার ব্যক্তিত্বের সঙ্গে যা মানায় তাই পরেছি। তা বলে ভাববেন না কোনও ট্রেন্ডই মানতাম না! আমাদের সময় যখন বেলবটম্‌স উঠেছিল, তা-ও পরেছি। তবে যখন যেখানে যতটা প্রয়োজন, ততটাই।
আপনার নিজস্ব স্টাইলের উপর কীসের প্রভাব সবচেয়ে বেশি?
ছোট থেকে দেখেছি, মা সুন্দর করে সাজতেন। মা খুব সচেতন ছিলেন কোন অনুষ্ঠানে কী পরে যাওয়া উচিত বা কখন কেমন সাজ মানাবে, সে ব্যাপারে। হয়তো মা’কে দেখে নিজেরও সাজার ইচ্ছেটা তৈরি হয়েছিল। তবে এখন আমি যেভাবে সাজি, সেই স্টাইলটা ধীরে ধীরে তৈরি হয়েছে। কীসে আমায় ভাল লাগে, কীসে লাগে না, সেটা সময়ের সঙ্গে আরও ভাল করে বুঝতে পেরেছি।
নাচের সঙ্গেও তো সাজের যোগ রয়েছে...।
ভীষণই। আমাদের ডান্সিং স্টাইলটাকে বলা হয় ইন্ডিয়ান ইন অরিজিন্যাল স্পিরিট, মডার্ন ইন প্রেজেন্টেশন, ইউনিভার্সাল ইন অ্যাপিল। আমার সাজেও সেটা থাকে। ভারতীয়তা থাকা সত্ত্বেও একটা মডার্ন অ্যাপিল থাকে আমার সাজে বা পোশাকে।
আপনার ওয়ারড্রোবে শাড়ির কালেকশন দেখলে যে কারও হিংসে হবে...!
(হাসি...) থ্যাঙ্ক ইউ। আমি কিন্তু কোনওদিন কালেকশন তৈরি করব ভেবে শাড়ি কিনিনি। তবে আমি খুব ‘পিকি’। একবারে যে শাড়িটা দেখে আমার মনে ধরবে, সেটাই কিনব। দোকানে গিয়ে এককাঁড়ি শাড়ি বার করে কেনাটা আমার অপছন্দ। তাই খুব আকর্ষণীয় শাড়ি না হলে আমি কিনি না।
কোন ধরনের শাড়ি আপনার বেশি পছন্দ?
আমার প্রিয় কটন। বেশির ভাগ সময় কটন বা তসর পরে কাটিয়ে দিই। তবে কাঞ্জিভরমের মতো দক্ষিণী সিল্ক শীতকালে মাঝে মাঝে পরি।

শঙ্কর পরিবারে আসার পর আপনার সাজগোজের রুচিতে কোনও বদল এসেছিল?
অনেক কম বয়সে এই পরিবারে আসি। রুচি বদলানোর চেয়ে বরং বলা যায় তৈরি হয়েছিল। আমার শাশুড়িকে দেখতাম চিরকাল এমন সাজতেন, যাতে তাঁর ব্যক্তিত্ব আরও ফুটে ওঠে। পরিচ্ছন্নতার দিকেও খুব নজর দিতেন। নাচের স্কুলে যাওয়ার সময় যাতে একটা ছোট্ট টিপ, কানে হালকা দুল, চোখে অল্প কাজল থাকে, সেগুলো দেখতেন। আমার স্বামী আনন্দও এই সব বিষয়ে খুব সচেতন ছিল। বরাবর আমায় বলত যে, কত দামি পোশাক পরছি সেটা গুরুত্বপূর্ণ নয়। প্রেজেন্টেশনটা বেশি গুরুত্বপূর্ণ। আট হাজার টাকার শাড়ির বদলে ৮০০ টাকার শাড়িও পরা যায়। তবে সেটা যেন পরিষ্কার হয়। পাটপাট করে ইস্ত্রি করা থাকে। আসলে নাচ-গানটা তো শো-ম্যানশিপ। প্রেজেন্টেশনই আসল। সেটা যেন সাজেও ফুটে ওঠে।
আপনার কোনও স্টাইল আইকন...?
যাঁরা অ্যাস্থেটিক্যালি সাজেন, তাঁদের আমার সব সময় ভাল লাগে। যেমন ওয়াহিদা রহমান আমার খুব প্রিয়।
ওয়ারড্রোবের কোন পোশাকগুলো আপনার সবচেয়ে প্রিয়?
আমাদের প্রথম বিবাহবার্ষিকীতে আনন্দ আমায় একটা বালুচরি শাড়ি দিয়েছিল। সেটা খুবই প্রিয়। তাছাড়াও আমার কাছে বেশ কয়েকটা রেয়ার কাঞ্জিভরম আছে। সেগুলো খুব যত্নে রেখেছি।
পোশাক কেনার সময় কোন জিনিসটা মাথায় রাখেন?
এমন জিনিস কিনি যেটা বার বার পরব। একদিন পরে আলমারিতে ফেলে রাখব, তেমন কিছু কেনার মানে হয় না।

কলকাতায় কোন জায়গাগুলো থেকে শপিং বেশি করেন?
খুব কম শপিং করি আমি (হাসি...)। কমলা বা উইভার্স স্টুডিও থেকে বেশির ভাগ কেনাকাটা।
ডিজাইনারওয়্যার নিয়ে মাথা ঘামান?
একেবারেই না। এমন অনেক জায়গায় গিয়েছি, যেখানে হয়তো আমি বাদে সকলে ডিজাইনার পোশাক পরে রয়েছে। তাতে আমার কিছু যায় আসে না। গরমের মধ্যে একটা টাঙ্গাইল পরে যা আরাম, তাতে অন্য কিছু পরার কোনও প্রশ্নই ওঠে না। তবে এতে কিন্তু লোকে আমায় বেশি খেয়াল করে। অনেকে পরে হয়তো জিগ্যেসও করে, ‘হু ওয়াজ দ্য লেডি ইন কটন শাড়ি? শি লুক্‌ড সো এলিগ্যান্ট’!
মেয়ের সঙ্গে সাজে কতটা মিল বা তফাত পান?
বয়সের ফারাকের জন্য দু’জনের সাজের অনেকটাই তফাত রয়েছে। শ্রীনন্দা খুব ট্রেন্ডি সাজে। লেটেস্ট ফ্যাশন অনুযায়ী সাজতে পছন্দ করে। তাতে অবশ্য আমার কোনও আপত্তি নেই। সকলেরই নিজস্ব স্টাইল গড়ে তোলা উচিত। তবে আমার ব্যক্তিগত মতামত, ওর মুখ বা শরীরের যা গড়ন তাতে ওকে ভারতীয় সাজেই বেশি মানায়।
শ্রীনন্দার সাজগোজে আপনার মতামত দেন?
 ছোটবেলায় গাইড করেছি। এখন আর দিই না। এখন ওর নিজস্ব সেন্সিবিলিটি যথেষ্ট পরিণত। মাঝে মাঝে হয়তো বললাম, এই টপটা তেমন ভাল লাগছে না। বা স্কার্টটা বদলে দেখতে পারো। কিন্তু সেটা খুব কম।
ডিজাইনার-প্রসঙ্গ
তনুশ্রী: অভিষেক যে কালার প্যালেট নিয়ে কাজ করে, আমার সেটা খুব পছন্দ। এমনিতে ডিজাইনার পোশাক না পরলেও, ওর কয়েকটা শাড়ি আমি পরি।


শ্রীনন্দা: অভিষেক আমার অনেকদিনের বন্ধু। একটা সময় নিজের শরীর নিয়ে খুব হীনমন্যতায় ভুগতাম। ব্যক্তিগত জীবনেও একটা কঠিন সময়ের মধ্যে দিয়ে যাচ্ছিলাম। সারাদিন বাড়িতে ডিপ্রেস্‌ড হয়ে বসে থাকতাম। তখন অভিষেকই আমার জন্য নানা রকম আউটফিট তৈরি করে আনত। জোর করে আমায় বাড়ি থেকে
বার করত। উই বোথ গো ডাউন আ লং ওয়ে।

শ্রীনন্দা শঙ্কর
লন্ডন থেকে মেকআপ নিয়ে পড়াশোনা করেছেন। এ বিষয়ে উৎসাহ কবে থেকে?
একদম ছোট থেকে সাজগোজ আর মেকআপ নিয়ে আমার খুব কৌতূহল। মা’কে ছোট থেকে দেখেছি, স্টেজে ওঠার আগে কী সুন্দর করে সাজত! আমিও কসমেটিক্স নিয়ে নাড়াচাড়া করতাম। খুব তাড়াতাড়ি শিখেও গিয়েছিলাম। ক্লাস নাইন-টেন থেকেই বাড়িতে বন্ধুরা আমার কাছে সাজতে আসত! ওরা আমার গিনিপিগ ছিল বলতে পারেন (হাসি...)।
লন্ডনের কোর্সটা শেষ করেই তো ‘মেকওভার ম্যাডনেস’শুরু করলেন?
শুরু করি চার বছর আগে। কিন্তু কোনও পরিকল্পনা ছিল না। আমার স্বামী আমেরিকায় কাজ করে। মুম্বইয়ের বাড়িতে আমি বোর হয়ে যেতাম। সময় কাটানোর জন্য যা যা শিখেছিলাম সেগুলো রিক্রিয়েট করে সেল্‌ফি তুলে ফেসবুকে একটা পেজ বানিয়ে আপলোড করতাম। প্রথম দিকে পাঁচ-ছ’টা করে লাইক পেতাম। কিন্তু ধীরে ধীরে সেগুলো বাড়তে থাকে। আমার রোজকার মেকআপ টিপ্‌সগুলো খুব সহজে মানা যায়। তাই অনেক মেয়েই আমার কাছে সাহায্যের জন্য আসতে শুরু করে।
মেকওভার করার আগে আপনি তো বেশ খানিকটা সময়ও কাটান তাঁদের সঙ্গে?
সেটা খুবই জরুরি। ব্যক্তিত্ব এবং লাইফস্টাইল না বুঝে কারও মেকওভার করা উচিত নয়। একজন কী করেন, কোথায় থাকেন, কী পছন্দ, সব জেনে নিয়ে সেই চরিত্রের যে গ্ল্যাম ভার্সন— সেটা আমি প্রেজেন্ট করি। যে ট্রেন্ডগুলো ‘ইন’, তার মধ্যেও যেটা যাকে মানাবে, সেই অনুযায়ী মেকওভার করি। ধরুন কিছু না জেনে যদি হঠাৎ আমি মাকে নীল চোখ, গোলাপি ঠোঁট করে জোর করে বাইরে বার করি, সেটা তো মোটেই মানাবে না।
কাউকে নতুন করে সাজিয়ে তুলতে কতটা তৃপ্তি পান?
কাজটা একদম অন্য রকম। অনেকে আমার কাছে আসে ফোটোশ্যুট করতে। হয়তো সুন্দর ছবি তোলার শখ মেটাতে। কিন্তু বেশিরভাগ মেয়েই নিজেকে নতুন করে খুঁজে পেতে আসে। হয়তো তারা কোনও কঠিন সময়ের মধ্যে দিয়ে যাচ্ছে, কারও হয়তো সদ্য ডিভোর্স হয়েছে, তারা নতুন করে জীবনটা শুরু করতে চায়। অনেকেই দেখেছি আমার সঙ্গে এগুলো শেয়ার করে। আমি তাদের আমার মতো করে টিপ্‌স দিই।

আপনার স্টাইলের উপর মায়ের প্রভাব কতটা?
ছোট থেকেই মা’কে খুব ডিগনিফায়েড সাজতে দেখেছি। কোনওদিন বাড়াবাড়ি সাজেনি। কমের মধ্যে মার্জিত সাজ। সেই থেকেই আমার মধ্যেও বোধটা তৈরি হয়। দিনের সাজ আর রাতের সাজের তফাত কতটা, সেটা অনেক আগে থেকেই আমি বুঝতাম। হয়তো তাই এখন অন্যদের মেকওভার করতে পারি।
মায়ের সঙ্গে আপনার সাজের কতটা তফাত?
মা সব সময় এলিগ্যান্ট সাজে। আমি আবার সব রকম পোশাকই পরি। আমার ফিগারের সঙ্গে যা মানায়, সেগুলো মোটামুটি সবই পরি। তবে জানি যে এথনিক সাজেই আমায় বেশি ভাল লাগে।
এতজনের মেকওভার করেন। মায়ের সাজ নিয়ে মতামত দেন?
অনেকটাই। তবে সেটা এখন। ছোটবেলায় কিন্তু মা-ই আমায় সাজিয়ে দিত। ফ্রিলি ফ্রক কিনে দিত, মাথার বো কিনে দিত। আমায় সাজাতে ভালবাসত মা। এখনও আমি নিজে শাড়ি পরতে পারি না। মা-ই পরিয়ে দেয়।
রোজকার জীবনে কেমন পোশাক আপনার পছন্দ?
ডেনিম আর টি-শার্ট। বা স্বচ্ছন্দ বোধ করব এমন যে কোনও পোশাক। হিল্‌সও পরি। অল্প মাস্কারা আর লিপ গ্লস লাগালেই হয়ে যায় সাজ!